સાઇબર ક્રાઇમમાં માત્ર રૃપિયાની હેરા-ફેરી થાય છે, એવું નથી. ઇન્ટરનેટ કોલ કરીને મહિલાઓને બ્લેકમેઇલ કરવામાં આવે છે. ડરાવવામાં-ધમકાવવામાં આવે છે. અશ્લિલ ફોટો બનાવીને ધમકીઓ પણ આપવામાં આવે છે. મહિલાઓ સાથે પ્રેમનું નાટક કરવામાં આવે છે. કેટલીક મેટ્રિમોનિયલ સાઇટમાં ઉપલબ્ધ ડેટાનો ઉપયોગ કરીને લોકોને ઠગવામાં આવે છે. ગયા મહિને જ બેંગલુરુની સેન્ટર ફોર ઇન્ટરનેટ એન્ડ સોસાયટી નામની સંસ્થાએ એક રિપોર્ટ જાહેર કર્યો છે. આ રિપોર્ટ અનુસાર ૧૪ કરોડ આધારકાર્ડધારકોની માહિતીની ચોરી કરવામાં આવી છે. આજે ભારતમાં પચાસ કરોડ લોકો પાસે સ્માર્ટ ફોન છે. ભારતના સવાસો કરોડ જનતાના આધાર કાર્ડ ફોન સાથે લિન્ક થઇ રહ્યા છે. તો શું એનાથી સાઇબર ક્રાઇમ વધવાની શક્યતાઓ વધી નહીં જાય ? વ્હોટ્સ એપ કોલ તો ટ્રેસ પણ નથી થતા.